[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.6.2007

COM(2007) 342 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη διατύπωση της θέσης της Ευρωπαϊκής Κοινότητας στο πλαίσιο του Συμβουλίου Υπουργών της Ενεργειακής Κοινότητας της 29ης Ιουνίου 2007 (Podgorica) όσον αφορά την επέκταση του κοινοτικού κεκτημένου στην ασφάλεια του εφοδιασμού, την αμοιβαία συνδρομή και την ενεργειακή απόδοση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Ευρωπαϊκή Κοινότητα προτείνει την επέκταση του κοινοτικού κεκτημένου στα συμβαλλόμενα μέρη. Η εν λόγω επέκταση προβλέπεται στον Τίτλο ΙΙ της συνθήκης για την Ενεργειακή Κοινότητα και βασίζεται στο άρθρο 100 στοιχείο (ii) της ίδιας Συνθήκης. Με την εν λόγω διαδικασία, η Ευρωπαϊκή Κοινότητα προτείνει να υιοθετηθούν οι ακόλουθες νομοθετικές πράξεις:

1. Οδηγία (ΕΚ) αριθ. 2005/89 περί μέτρων διασφάλισης του εφοδιασμού με ηλεκτρισμό και περί επενδύσεων υποδομής·

2. Οδηγία (ΕΚ) αριθ.2004/67 σχετικά με τα μέτρα διασφάλισης του εφοδιασμού με φυσικό αέριο·

3. Κανονισμός (ΕΚ) αριθ. 1775/2005 περί όρων πρόσβασης στα δίκτυα μεταφοράς φυσικού αερίου.

Για το λόγο αυτό, η Επιτροπή εξετάζει τα απαραίτητα μέσα για να εξασφαλιστεί στενός συντονισμός των αρμοδίων φορέων και/ή παγίωση των εν λόγω φορέων.

Όσον αφορά τη συγκεκριμένη νομική υποχρέωση (αμοιβαία υποχρέωση) σύμφωνα με το άρθρο 46 της συνθήκης για την Ενεργειακή Κοινότητα, και συγκεκριμένα τη θέσπιση διαδικαστικής πράξης για τη λειτουργία της υποχρέωσης για αμοιβαία συνδρομή, η Ευρωπαϊκή Κοινότητα θα προτείνει να παραταθεί η προθεσμία που ορίζεται στο άρθρο 46 της συνθήκης για την Ενεργειακή Κοινότητα κατά 2 ή 3 έτη δυνάμει του άρθρου 100 στοιχείο (i), επειδή η ΕΚ εξετάζει επί του παρόντος το ζήτημα και θα ήταν άτοπο να πραγματοποιηθούν περαιτέρω βήματα στη συνθήκη για την Ενεργειακή Κοινότητα πριν η ΕΕ καταλήξει σε θέση με εσωτερικές διαδικασίες. Εξάλλου, υφίσταται κίνδυνος διακρίσεων μεταξύ των συμβαλλομένων μερών (βλ. άρθρο 4 παράγραφος 6 της απόφασης για τη σύναψη (L198/15 της 29 Μαΐου 2006 – 2006/500/EC). Για την τροφοδότηση της συζήτησης, θα ζητηθεί από τη Μόνιμη Ομάδα Υψηλού Επιπέδου να καταρτίσει έκθεση προς την ΕΕ, στην οποία να εκφράζονται οι απόψεις των συμβαλλομένων μερών.

Η παρούσα πρόταση δεν αποτελεί χρηματοοικονομική δέσμευση για την Ευρωπαϊκή Κοινότητα. Οι χρηματοοικονομικές πτυχές της πρότασης θα εξετασθούν στο πλαίσιο της πρότασης για τον προϋπολογισμό της Ενεργειακής Κοινότητας για την περίοδο 2008-2009.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη διατύπωση της θέσης της Ευρωπαϊκής Κοινότητας στο πλαίσιο του Συμβουλίου Υπουργών της Ενεργειακής Κοινότητας της 29 ης Ιουνίου 2007 (Podgorica) όσον αφορά την επέκταση του κοινοτικού κεκτημένου στην ασφάλεια του εφοδιασμού, την αμοιβαία συνδρομή και την ενεργειακή απόδοση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2,

την απόφαση του Συμβουλίου, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα (2006/500/EΚ) και ιδίως το άρθρο 4,

ΑΠΟΦΑΣΙΖΕΙ:

Άρθρο μόνο

Η θέση της Ευρωπαϊκής Κοινότητας, στο πλαίσιο του Συμβουλίου Υπουργών, η οποία θα περιληφθεί στην ημερήσια διάταξη της υπουργικής συνεδρίασης της Ενεργειακής Κοινότητας στις 29 Ιουνίου 2007 στην Podgorica παρατίθεται στο παράρτημα της παρούσας απόφασης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Επέκταση του κοινοτικού κεκτημένου

Η Κοινότητα προτείνει την ενσωμάτωση της οδηγίας αριθ. 2005/89/EΚ περί μέτρων διασφάλισης του εφοδιασμού με ηλεκτρισμό και περί επενδύσεων υποδομής, της οδηγίας αριθ. 2004/67/ΕΚ σχετικά με τα μέτρα διασφάλισης του εφοδιασμού με φυσικό αέριο και του κανονισμού (ΕΚ) αριθ. 1775/2005 περί όρων πρόσβασης στα δίκτυα μεταφοράς φυσικού αερίου στην συνθήκη για την Ενεργειακή Κοινότητα δυνάμει του άρθρου 100 στοιχείο (ii) της εν λόγω συνθήκης και τη θέσπιση κατάλληλων μεταβατικών περιόδων.

Για το λόγο αυτό, η Επιτροπή εξετάζει τα απαραίτητα μέσα για να εξασφαλιστεί στενός συντονισμός των αρμοδίων φορέων και/ή παγίωση των επιτροπών.

Ασφάλεια του εφοδιασμού

Σύμφωνα με το άρθρο 29 της συνθήκης για την Ενεργειακή Κοινότητα, η Κοινότητα δύναται να αποδεχθεί εκτελεστικό μέσο (ή μηχανισμό) που θα αναπαράγει ουσιαστικά τις δεσμεύσεις που έχουν αναληφθεί βάσει της οδηγίας αριθ. 2005/89/EΚ περί μέτρων διασφάλισης του εφοδιασμού με ηλεκτρισμό και περί επενδύσεων υποδομής και της οδηγίας αριθ. 2004/67/ΕΚ σχετικά με τα μέτρα διασφάλισης του εφοδιασμού με φυσικό αέριο σε επίπεδο κράτους μέλους, και η Κοινότητα δύναται να δεχθεί να κοινοποιεί σε συγκεντρωτική μορφή τα προαναφερθέντα στοιχεία στη Γραμματεία της Ενεργειακής Κοινότητας.

Αμοιβαία συνδρομή

Σύμφωνα με τα άρθρα 44-46 της συνθήκης για την Ενεργειακή Κοινότητα και της πρότασης τροποποίησής της στο πλαίσιο της Ενεργειακής Κοινότητας, να παραταθεί η προθεσμία κατά 2 ή 3 έτη δυνάμει του άρθρου 100 στοιχείο (i) της συνθήκης για την Ενεργειακή Κοινότητα, η Κοινότητα δύναται να αποδεχθεί:

- ρήτρα μέτρων διασφάλισης και αμοιβαίας συνδρομής σε περίπτωση περιφερειακών διαταραχών στις ενεργειακές αγορές που αναπαράγει κατ'ουσία το άρθρο 24 της οδηγίας 2003/54/EΚ και το άρθρο 26 της οδηγίας 2003/55/ΕΚ[1] καθώς και άλλες εφαρμοστέες διατάξεις του κοινοτικού κεκτημένου· και

- τη συγκρότηση ομάδας εργασίας για την εξέταση του ζητήματος ενόψει της κατάρτισης έκθεσης που θα υποβληθεί προς εξέταση στο Συμβούλιο Υπουργών της Ενεργειακής Κοινότητας το αργότερο εντός ενός έτους.

Ενεργειακή απόδοση

Σύμφωνα με το άρθρο 35 της συνθήκης για την Ενεργειακή Κοινότητα, η Κοινότητα δύναται να αποδεχθεί τη συγκρότηση ομάδας ειδικού έργου για την εκπόνηση λεπτομερούς σχεδίου σχετικά με την αντιμετώπιση θεμάτων ενεργειακής απόδοσης στην Ενεργειακή Κοινότητα.

[1] Κείμενο που παρατίθεται ως έχει από το έγγραφο 7554/04, επί του οποίου είχε επιτευχθεί συμφωνία στο Συμβούλιο της 6ης Απριλίου 2004.